               EUROPSKA KOMISIJA
            Bruxelles, 15.10.2019.
            COM(2019) 469 final
            2019/0222(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Vijeću za trgovinu robom Svjetske trgovinske organizacije u vezi s poslovnikom Odbora za olakšavanje trgovine

               OBRAZLOŽENJE

               1.Predmet prijedloga

               Ovim se prijedlogom utvrđuje stajalište koje treba zauzeti u ime Unije u Svjetskoj trgovinskoj organizaciji (WTO) u vezi s predloženim donošenjem poslovnika Odbora za olakšavanje trgovine („Odbor”) u skladu sa Sporazumom o olakšavanju trgovine WTO-a („Sporazum”).

               2.Kontekst prijedloga

               2.1.Sporazum o olakšavanju trgovine

               Sporazum, čiji je potpisnik EU
                  1
               , donesen je na 9. ministarskoj konferenciji WTO-a održanoj 2013. na Baliju u cilju pojednostavnjenja, moderniziranja i olakšavanja izvoza i uvoza među članicama WTO-a. Sadržava odredbe o bržim, jednostavnijim, transparentnijim i učinkovitijim postupcima na granici radi ubrzavanja kretanja, puštanja u slobodni promet i carinjenja robe, uključujući robu u provozu, te utvrđuje mjere za učinkovitu suradnju carinskih tijela i drugih nadležnih tijela u pitanjima olakšavanja trgovine i ispunjavanja carinskih obveza. Sporazum je stupio na snagu 22. veljače 2017.

               2.2.Predviđeni akt Vijeća za trgovinu robom

               Člankom 23.1. Sporazuma osniva se Odbor za olakšavanje trgovine i predviđa se da „Odbor utvrđuje vlastiti poslovnik”. U tom su cilju Japan, Argentina, Norveška i Paragvaj iznijeli prijedlog koji je dobio punu potporu na posljednjem sastanku Odbora za olakšavanje trgovine 25. lipnja 2019. Predložena pravila administrativne su prirode i osiguravaju učinkovitu organizaciju i postupke tijekom sastanaka Odbora za olakšavanje trgovine.

               U skladu s člankom IV.6. Sporazuma iz Marakeša o osnivanju WTO-a, poslovnik pomoćnih tijela kao što je Odbor za olakšavanje trgovine treba odobriti Vijeće za trgovinu robom WTO-a kako bi stupio na snagu.

               3.Stajalište koje treba zauzeti u ime Unije

               Poslovnik je administrativne prirode. Cilj mu je osigurati učinkovito funkcioniranje Sporazuma o olakšavanju trgovine. U interesu je EU-a donijeti poslovnik koji je dobio punu potporu na sastanku Odbora za olakšavanje kako bi Odbor dobro funkcionirao i učinkovito nadzirao provedbu Sporazuma o olakšavanju trgovine. Poslovnik se temelji na poslovniku Glavnog vijeća WTO-a
                  2
                te je prilagođen samo kako bi se zadovoljile posebne potrebe Odbora za olakšavanje trgovine. Primjerice, pravilo 1. poslovnika Glavnog vijeća dopunjeno je obvezom Odbora da se sastaje barem jednom godišnje, što ne vrijedi za Glavno vijeće. Drugi je primjer da bi poziv za sastanke trebalo poslati tri tjedna prije sastanaka kako bi se olakšala priprema stajališta koja ponekad mogu biti složena, osobito kada se odnose na pomoć povezanu s provedbom određenih obveza. Sastanci Glavnog vijeća mogu se sazvati u vrlo kratkom roku u hitnim situacijama, a uobičajeno u roku od 10 radnih dana (pravilo 2.).

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) propisuje se donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  3
               .

               4.1.2.Primjena u ovom slučaju

               Svjetska trgovinska organizacija međunarodna je organizacija osnovana Sporazumom iz Marakeša o osnivanju WTO-a. („Sporazum” o WTO-u). Odbor za olakšavanje trgovine osnovan je kao pomoćno tijelo u nadležnosti Vijeća za trgovinu robom.

               Akt koji je Vijeće za trgovinu robom pozvano donijeti akt je koji proizvodi pravne učinke. Predviđenim aktom ne dopunjuje se niti izmjenjuje institucionalni okvir Sporazuma. Aktom se samo odobrava pravila funkcioniranja Odbora za olakšavanje trgovine.

               Stoga je postupovna pravna osnova predložene odluke članak 207. stavci 3. i 4. UFEU-a u vezi s člankom 218. stavkom 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta u pogledu kojega se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku. Stoga je materijalnopravna osnova predložene odluke članak 207. stavak 4. prvi podstavak UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a, u vezi s člankom 218. stavkom 9.

               5.Objava predviđenog akta

               Nije primjenjivo.

               2019/0222 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Vijeću za trgovinu robom Svjetske trgovinske organizacije u vezi s poslovnikom Odbora za olakšavanje trgovine

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je sklopila Sporazum o olakšavanju trgovine („Sporazum”) na temelju Odluke Vijeća (EU) 2015/1947
                  4
                i on je stupio na snagu 22. veljače 2017.

               (2)U skladu s člankom 23.1. Sporazuma Odbor za olakšavanje trgovine može utvrditi vlastiti poslovnik.

               (3)U skladu s člankom IV.6. Sporazuma iz Marakeša o osnivanju Svjetske trgovinske organizacije poslovnik Odbora za olakšavanje trgovine podliježe odobrenju Vijeća za trgovinu robom.

               (4)Primjereno je utvrditi stajalište koje u ime Unije treba zauzeti u okviru Vijeća za trgovinu robom s obzirom na to da će predviđena odluka biti obvezujuća za Uniju.

               (5)Primjereno je složiti se s predloženim poslovnikom, koji će omogućiti učinkovit rad Odbora za olakšavanje trgovine. Poslovnik se temelji na poslovniku Glavnog vijeća Svjetske trgovinske organizacije te je prilagođen samo kako bi se zadovoljile posebne potrebe Odbora za olakšavanje trgovine,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sastanku Vijeća za trgovinu robom u vezi s donošenjem poslovnika Odbora za olakšavanje trgovine jest da treba podržati njegovo donošenje, kako je utvrđeno u Prilogu.

               Članak 2.

               Ova Odluka upućena je Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2015/1947 od 1. listopada 2015. SL L 284; 30.10.2015., str 1.–2.

                     (2)

                        Dokument WT/L/161 od 25.7.1996. „Poslovnik za sjednice ministarske konferencije i sastanke Glavnog vijeća.

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (4)

                        Odluka Vijeća (EU) 2015/1947 od 1. listopada 2015. o sklapanju, u ime Europske unije, Protokola o izmjeni Sporazuma iz Marakeša o osnivanju Svjetske trgovinske organizacije (SL L 284, 30.10.2015., str. 1.).

    ---documentbreak---

               EUROPSKA KOMISIJA
            Bruxelles, 15.10.2019.
            COM(2019) 469 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Vijeću za trgovinu robom Svjetske trgovinske organizacije u vezi s poslovnikom Odbora za olakšavanje trgovine

               PRILOG

               POSLOVNIK ODBORA ZA OLAKŠAVANJE TRGOVINE
                  1

               Poslovnik za sastanke Glavnog vijeća (WT/L/161) primjenjuje se mutatis mutandis na sastanke Odbora za olakšavanje trgovine, osim kako slijedi:

               Poglavlje I. – Sastanci

               (a)Pravilo 1. (Glavnog vijeća) trebalo bi izmijeniti u skladu s člankom 23. stavkom 1.2. Sporazuma o olakšavanju trgovine kako bi se propisalo sljedeće:

               „Odbor se sastaje prema potrebi i u skladu s odredbama Sporazuma o olakšavanju trgovine, ali ne manje od jednom godišnje.”

               (b)Prvu rečenicu pravila 2. treba izmijeniti tako da glasi:

               „Sastanke Odbora saziva glavni direktor putem obavijesti koja se izdaje po mogućnosti tri tjedna, a u svakom slučaju najmanje deset kalendarskih dana prije predviđenog datuma sastanka.”

               Poglavlje II. – Dnevni red

               (c)Pravilo 5. ne bi trebalo primjenjivati
                  2
               .

               (d)Pravilo 11. trebalo bi izmijeniti tako da glasi:

               „Predstavnici međunarodnih međuvladinih organizacija mogu prisustvovati sastancima kao promatrači na poziv Odbora za olakšavanje trgovine u skladu sa smjernicama iz Priloga 3. Poslovniku Glavnog vijeća.

               Osim toga, u skladu s člankom 23. stavkom 1.5. Sporazuma o olakšavanju trgovine Odbor može pozvati predstavnike drugih međunarodnih organizacija nadležnih u području olakšavanja trgovine ili njihovih pomoćnih tijela da:

               (a)prisustvuju sastancima Odbora i

               (b)raspravljaju o posebnim pitanjima povezanima s provedbom ovog Sporazuma.”

               Poglavlje V. – Predsjedništvo

               (e)Pravila 12., 13. i 14. trebalo bi izmijeniti kako bi se Odbor ovlastilo da bira potpredsjednika. U skladu s tim pravila 12., 13. i 14. trebala bi glasiti kako slijedi:

               „Pravilo 12. Odbor bira predsjednika
                  3
                i može izabrati potpredsjednika iz redova predstavnika članica. Odluka o izboru donosi se na prvom sastanku godine i stupa na snagu na kraju sastanka. Predsjednik i potpredsjednik obnašaju dužnost do kraja prvog sastanka sljedeće godine.

               Pravilo 13. Ako je predsjedatelj odsutan s bilo kojeg sastanka i ili njegova dijela, njegove dužnosti obavlja potpredsjednik. Ako potpredsjednik nije izabran ili je odsutan, Odbor bira privremenog predsjedatelja za taj sastanak ili njegov dio.

               Pravilo 14. Ako predsjednik više ne može obavljati dužnosti, Odbor imenuje potpredsjednika iz pravila 12. ili, ako nije izabran niti jedan potpredsjednik, bira privremenog predsjednika za obavljanje tih dužnosti do izbora novog predsjednika.”

               Pravilo VI. – Rad Odbora

               (f)Prvu rečenicu pravila 24. trebalo bi izmijeniti tako da glasi:

               „Kako bi se ubrzao rad Odbora, predsjednik može pozvati predstavnike koji žele izraziti potporu za određeni prijedlog da dignu ruku što će se zabilježiti u evidenciji kao izraz potpore ….”

               Poglavlje VII. – Odlučivanje

               (g)Pravilo 33. trebalo bi izmijeniti tako da glasi:

               „Ako se odluka ne može donijeti konsenzusom, predmetno pitanje upućuje se Vijeću za trgovinu robom.”

               (h)Pravilo 34. ne bi trebalo primjenjivati.

               __________

                     (1)

                        Na temelju Komunikacije Argentine, Japana, Norveške i Paragvaja (G/TFA/W/14).

                     (2)

                        Dostatnu pripremu i obavješćivanje o dnevnom redu osiguravaju odredbe Poslovnika Glavnog vijeća u okviru pravila 2., 3. i 6.

                     (3)

                        Odbor primjenjuje relevantne smjernice sadržane u „Smjernicama za imenovanje predsjedatelja tijela WTO-a” (WT/L/31 od 7. veljače 1995.).